Iktatószám: 2835/BUC/2016

Tájékoztatásul: KABINET, PÁT, ÁTGAZDIPL, HÁTEURAM, KÜLGAZDHÁT, HÁTKELET, KÜLKER, KEU, EUFO, HAGAFO, GVBFO, BEFO, KOL, CSK

ME: Takács Szabolcs ÁT, Potápi Árpád János ÁT, Brendus Réka

MK: Nagy János ÁT, Gottfried Péter, Czukor József

 NGM: Pálfiné Dr. Sipőcz Rita

NFM: Rákos Attila, Szlatényiné Bajcseva Sznezsanka, Vehman Ilona

 FM: Tóth Katalin HÁT; NKF; EUFF

 OGY: Németh Zsolt, Sárdi Péter, Veress László, Papp-Farkas Klára

 MNKH Zrt.: Fényes Gábor, Vidra Árpád, Skapinyecz Péter,

 Gulyás Lilla ([gulyas.lilla@tradehouse.hu](https://owahub.kum.hu/owa/redir.aspx?SURL=UQHDIKf1hMRZapuyO_FD4VvPQa316gRMABlOM7MRaHXHtyKL0FfTCG0AYQBpAGwAdABvADoAZwB1AGwAeQBhAHMALgBsAGkAbABsAGEAQAB0AHIAYQBkAGUAaABvAHUAcwBlAC4AaAB1AA..&URL=mailto%3agulyas.lilla%40tradehouse.hu))

MKIK: Rák János

Tárgy: **A RO élelmiszerkereskedelmet szabályozó törvény és annak lehetséges következményei**

Dátum: Bukarest, 2016. július 19.

Készítette: Szabó Miklós külgazdasági attasé

Jellege: GAZDASÁGI

**Vezetői összefoglaló:**

**A RO államfő által aláírt 150/2016-os törvény lezárta a 321/2009-es, élelmiszerek forgalmazásáról szóló törvény módosításának folyamatát. A jogszabályalkotó kezdeményezésének célja a tradicionális román termékek kereskedelmének élénkítése, a hazai termelők és kereskedők piacra jutásának megkönnyítése volt. A törvény megosztja a piaci szereplőket (kiskereskedelmi áruházláncok, piaci szövetségek és termelők*).* A törvény gyakorlatba ültetése érdekében hozott intézkedések érinthetik a szabad vállalkozási és versenyen alapuló piacgazdaság alkotmányos elveit, valamint a szabad árumozgás európai jogszabályban rögzített elvét.**

**Kifejtés:**

A román kiskereskedelmi üzlethálózat nagy változásokon ment keresztül az elmúlt több mint 10 évben. Ezt tükrözik a számadatok: **2004-ben a hagyományos-modern üzletek aránya 69-31 % volt, amely 2014-re 46-54%-ra változott.**

Az új törvényi előírások **pótolni igyekeznek a román termékeknek a korábbi joganyagból hiányzó fogalmait, értelmezéseit, az egyes élelmiszerek kereskedelmi forgalomba hozatalának szabályozását**.

A módosított és kiegészített törvény fontosabb elemei az alábbiak.

1. Az értelmező rendelkezéseket kiegészítették 2 új fogalommal a 2. cikkely (2) bekezdése alatt:
* a hazai gazdaságokban nevelt állatokból származó **román hús** megnevezés;
* a **román termék**, az országban és 100%-ban román gazdaságokból származó alapanyagokból előállított termék.
1. A 2. cikkely 11-13 bekezdése alatt az **ár kérdését szabályozzák**, így például:
* **a fogyasztói ár** – az élelmiszertermék beszerzési ára, amelyhez hozzáadódik a kereskedelmi árrés.
1. Szintén új eleme a módosított törvénynek a **rövid ellátási lánc** fogalma [2. cikkely (16) bekezdése], amely a helyi gazdasági tevékenységben érdekelt, behatárolt létszámú köztes szereplőkből áll, és a termelők, feldolgozók, és fogyasztók közötti szoros földrajzi és társadalmi kapcsolatokon alapul.
2. A 4. cikkely t**iltja** **a kereskedőnek, hogy igényelje díjak és szolgáltatások kiszámlázását/átszámlázását**.
3. **A beérkezett áru átvételének megtagadására csak a kiszállítás időpontjában van lehetősége a kereskedőnek,** amennyiben az nem felel meg a kereskedelmi feltételeknek, a szerződésben/a megrendelőben rögzített mennyiségnek. Ellentétes esetben az áru elfogadottnak tekintendő (7. cikkely, 3-4. bekezdés).
4. **A fizetési határidő** szerződésben kerül megállapításra, de az **nem haladhatja meg a 30 naptári napot,** amely alól **kivételt képeznek a friss élelmiszerek,** ahol a **fizetési határidő nem lépheti át a 7 naptári napot** (8. cikkely 1-2. bekezdés).
5. A jogszabály szerint (10. cikkely) a **kereskedő kötelessége a román termékek bemutatására és eladására alkalmas felületek biztosítása**.
6. A Románia területén forgalmazandó hústermékekre kötelező címkézés előírja a következők feltüntetését: az állat **származási országa**; **születési helye**; **felnevelésének helye**, a kötelező nyilvántartási jegyzékkel; az állat **feldolgozásának helye**, nyilvántartási adatokkal.

A kereskedőnek jól látható módon **fel kell tüntetnie a *román hús* szóösszetételt** a fogyasztó részére, a hatályos EU szabályozásokkal összhangban.

A belföldi piacon forgalomba kerülő hústermékek esetén is **kötelező a Romániából származó hús százalékos arányának szerepeltetése**.

1. A jogi személyiséggel rendelkező élelmiszerkereskedelmi tevékenységet folytató társaságok a polcokra kerülő **zöldség, gyümölcs, tojás, méz, péksütemény hús- és a tejtermékek legkevesebb 51%-át *a rövid ellátási láncból kötelesek beszerezni***. Ez alól kivételt jelentenek a nettó 2 millió euró értéknek megfelelő lej alatti éves forgalommal rendelkező kereskedők (10. cikkely 3. bekezdése).
2. A törvény a jogi személyiséggel rendelkező, élelmiszerkereskedelmi tevékenységet folytató társaságokat **a román termékek promócióját és értékesítését célzó rendezvények szervezésére kötelezi**, a hatályos állategészségügyi szabályok betartásával. A rendezvények gyakoriságának, időtartamának részleteiről a helyi önkormányzatok jogszabályai rendelkeznének.

A törvénymódosítás kapcsán megjelent különböző álláspontok a következők:

**A RO Kormány állásfoglalását - amely nem támogatja a parlamenti kezdeményezést - a *Nagy Kereskedelmi Hálózatok Romániai Szövetségének* küldött levél tartalmazta**, amely felhívta a figyelmet arra, hogy a tervezett intézkedések érinthetik a szabad vállalkozáson és versenyen alapuló piacgazdaság alkotmányos elveit, valamint a szabad árumozgás európai jogszabályban rögzített elvét. **Ugyanakkor a RO Mezőgazdasági és Vidékfejlesztési Minisztérium vezetője** első perctől támogatásáról biztosította a törvénymódosítást.

**Megszólalt a RO Versenytanács elnöke is**:

* Elviekben minden jogszabály versenykorlátozó hatást jelent, ezért vizsgálni szükséges, hogy jogos-e a korlátozás, van-e értelme, mi a célja és arányos-e a javasolt mérték;
* A módosítás tartalma **a friss élelmiszereket hozza helyzetbe**, és **a lakosság egészségéhez való hozzájárulás kerül előtérbe**, valamint a jogszabályalkotó azon elképzelése, hogy a termékeket a **rövid beszerzési láncon keresztül kell az áruházak polcaira eljuttatni.** (Megj.: Kiemelésre került az egészség tényező, amely egy jogos érdek, megóvása az állam feladata.).

A többségében külföldi áruházláncok érdekképviseletét ellátó **Nagy Kereskedelmi Hálózatok Romániai Szövetsége**álláspontja szerint:

* A termékek ***rövid beszerzési láncon*** keresztül való eljuttatása az áruházak polcaira **nem támogatja a hazai termelőket és szűkíti a román fogyasztók választási szabadságát**;
* A **Szövetség kérte a versenyt akadályozó és diszkriminatív jellegű kitételek törlését** a törvénytervezetből és azt, hogy a **RO** **Parlament tájékoztassa az Európai Bizottságot** **a tervezet tartalmáról;**
* A multinacionális üzletláncok képviselői azt állítják, hogy „a hazai termelőkkel olyan logisztikai szolgáltatási feltételeket és promóciós lehetőségeket fejlesztettek ki, amelyek veszélybe kerülnek a törvénymódosítás következtében”;
* Nem készült egyetlen elemzés sem, amely igazolná **a román termelők beszállítói képességét.**

**A zöldség- és gyümölcs ágazat szereplői valódi támogatásként tekintenek a törvény végrehajtását szabályozó módszertani előírásokra,** tekintettel arra, hogy a korábbi gyakorlati irányelvek piaci hatása eddig elhanyagolható volt.

**A helyi termelők remélik, hogy a román magántőke nagyobb támogatást kap** és az összefogás révén a román termékek új piaci lehetőségekhez jutnak.

**Szeretnének pontosabb információkhoz hozzáférni** a kiskereskedelem meghatározó szereplőitől **a** **zöldség- és gyümölcspiaci igények vonatkozásában.**

**A törvény lehetséges hatásai az élelmiszerkereskedelemre, a piaci szereplők tevékenységére:**

* A multinacionális üzletláncok képviselői szerint a **termékek fogyasztói ára emelkedni fog**, a fogyasztók számára hozzáférhető termékkínálat szűkülése mellett.
* **A beszerzők alacsonyabb árakat határoznak meg a beszállítóknak**, a kiesett árbevételek ellensúlyozása érdekében.
* **Az alacsonyabb beszállítói ár ellensúlyozásának egyik lehetséges megoldása az üzletláncok által nyújtott logisztikai szolgáltatások megszüntetése** (nem lesz ingyenes elszállítás a termelőtől), és az áru direkt módon kerül a beszállítóktól az áruházhoz, amelynek költségét a termelőnek kell állnia.
* A rövid fizetési határidők miatt **elvárt lesz a termelőktől, hogy pénzügyi informatikai rendszereket használjanak, online fizetést alkalmazzanak**.
* **Az üzletláncok nem fogják ingyenes marketing tevékenységgel támogatni a román termékek promócióját és értékesítését.** Ezt a tevékenységet ügynökségek látják majd el, amelynek árát a beszállítók fizetik meg.
* A rövid beszállítói lánc kérdése a törvény végrehajtását szabályozó módszertani előírásokban kerül tisztázásra. **A helyi termelők szövetségei azonban már elismerték, hogy nincs áttörés az ágazaton belüli társulások területén, amelyek lehetővé tennék, hogy a román termelők folyamatosan minőségi és mennyiségi választék mellett beszállítsanak az áruházaknak.**
* Várhatóan tovább növekszik az üzletláncok saját márkaneve alatt eladott termékek piaci részesedése, amelyek aránya a**z élelmiszerszegmensben már 17%-ra ugrott.**
* A Nagy Kereskedelmi Hálózatok Romániai Szövetségeálláspontja szerint **várhatóan az Európai Bizottság is véleményt nyilvánít a törvény tartalmáról,** elutasítva annak némely cikkelyét.

Zákonyi Botond nagykövet